**Lume paralela**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De ziua ta atât eşti de departe

Cum e în timp copilăria noastră!

Nu te-am uitat micuţă floare-albastră

Ci te-am ascuns la mine, într-o carte

Pe care-am scris-o marilor iubiri

Ce-au vrut să-mi umple inima şi viaţa

Şi n-au simţit cum vine dimineaţa

La mine-n gând cu multe amintiri

Din viaţa mea pe care n-am trăit-o

Decât în lumea noastră paralelă.

Mă sfâşie ca un taifun o velă

Că nu-ţi pot spune la mulţi ani iubito!

Cu mintea mângâi ultimele stele,

Abisul soarbe neîncetat din mine.

De mult nu ţi-am mai scris alexandrine

Deşi sunt prins în jocul unor iele

Ce vor să mă ascundă de priviri

Din cartea dată marilor iubiri

Cu pagini încă goale, pagini grele

De netrăite desfătări cereşti.

Mă -ntorc şi-mi spun mereu, mereu, poveşti!